Nariadenie Komisie (ES) č. 823/2000

z 19. apríla 2000

o uplatnení článku 81 (3) zmluvy na určité kategórie dohôd, rozhodnutí a

zosúladených postupov medzi linkovými prepravnými lodnými spoločnosťami (konzorciá)

(text s významom pre EHP)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (EHS) č. 479/92 z 25. februára 1992 o uplatnení článku 85 (3) zmluvy na určité kategórie dohôd, rozhodnutí a zosúladených postupov medzi linkovými prepravnými lodnými spoločnosťami (konzorciá) [1], zmenenom a doplnenom Aktom o vstupe Rakúska, Fínska, a Švédska, najmä jeho článku 1,

po publikovaní návrhu tohoto nariadenia [2],

po konzultácii s Poradným výborom pre obmedzujúce postupy a dominantné postavenia v námornej preprave,

keďže:

(1) Nariadenie (EHS) č. 479/92 splnomocňuje Komisiu na uplatnenie článku 81 (3) zmluvy na určité kategórie dohôd, rozhodnutí a zosúladených postupov medzi prepravnými spoločnosťami (konzorciá) vzťahujúcich sa k spoločnej prevádzke pravidelných linkových prepravných služieb, ktoré prostredníctvom kooperácie vznikajúcej medzi prepravnými spoločnosťami, ktoré sú stranami dohody, môžu obmedziť súťaž v rámci spoločného trhu a ovplyvniť obchod medzi členskými štátmi, a môžu preto spadať pod zákaz obsiahnutý v článku 81(1) zmluvy.

(2) Komisia využila túto právomoc prijatím nariadenia (ES) č. 870/95 [3]. Vo svetle doposiaľ takto získaných skúseností je možné vymedziť kategóriu konzorcií, ktoré môžu spadať pod pôsobnosť článku 81(1), ale ktoré je možné bežne považovať za spĺňajúce podmienky stanovené v článku 81(3).

(3) Komisia brala primerane do úvahy osobitné črty námornej prepravy. Tieto črty taktiež predstavujú podstatný faktor pri každom hodnotení konzorcií nepokrytých touto skupinovou výnimkou, ktoré vykonala Komisia.

(4) Konzorciá definované v tomto nariadení vo všeobecnosti napomáhajú zlepšeniu produktivity a kvality dostupných služieb pravidelnej linkovej prepravy z dôvodu racionalizácie, ktorú prinášajú do aktivít členských spoločností a prostredníctvom úspor z rozsahu, ktoré umožňujú pri prevádzke plavidiel a využívaní prístavných zariadení. Taktiež napomáhajú presadzovať technický a hospodársky pokrok uľahčovaním a nabádaním k väčšiemu využitiu kontajnerov a efektívnejšiemu využitiu kapacity plavidiel.

(5) Užívatelia prepravných služieb poskytovaných konzorciami spravidla získajú spravodlivý podiel na výhodách vyplývajúcich zo zlepšení v produktivite a kvalite služieb, ktoré prinášajú. Výhody môžu mať tiež formu zlepšenia vo frekvencii prepravy a zastávkach na linkovej plavbe, alebo zlepšenia v plánovaní prepravy, ako aj v zlepšení kvality a individualizovanej prepravy prostredníctvom použitia modernejších plavidiel a ostatného zariadenia, vrátane prístavných zariadení. Užívatelia môžu účinne profitovať z konzorcií iba vtedy, ak jestvuje dostatočná súťaž v obchodných odvetviach, v ktorých konzorciá prevádzkujú svoju činnosť.

(6) Tieto dohody by preto mali využívať skupinové výnimky za predpokladu, že nedávajú dotknutým spoločnostiam možnosť vylúčenia súťaže v podstatnej časti daného obchodného odvetvia. Aby sa brali do úvahy neustále pohyby na trhu námornej prepravy a časté zmeny urobené stranami v podmienkach dohôd o konzorciách alebo v aktivitách pokrytých týmito dohodami, jeden z cieľov tohoto nariadenia je vyjasniť podmienky, ktoré majú konzorciá splniť tak, aby mali prospech zo skupinových výnimiek, ktoré nariadenie udeľuje.

(7) Na účely zavedenia a prevádzkovania spoločnej služby, podstatnou črtou vlastnou konzorciám je schopnosť realizovať prispôsobenia kapacity. Nevyužívanie určitého percenta kapacity plavidiel v rámci konzorcia nie je podstatnou črtou konzorcií.

(8) Skupinová výnimka udelená týmto nariadením by mala pokryť tak konzorciá pôsobiace v rámci líniovej konferencie, ako aj konzorciá pôsobiace mimo takýchto konferencií, s výnimkou toho, že nepokrýva spoločné stanovenie prepravných sadzieb.

(9) Aktivity stanovovania sadzieb spadajú pod nariadenie Rady (EHS) č. 4056/86 z 22. decembra 1986 o stanovení podrobných pravidiel uplatnenia článkov 85 a 86 zmluvy na námornú prepravu [4], zmenenom a doplnenom Aktom o vstupe Rakúska, Fínska a Švédska. Členovia konzorcia, ktorí si želajú spoločne stanoviť sadzby, pričom nespĺňajú kritériá nariadenia (EHS) č. 4056/86, musia požiadať o individuálnu výnimku.

(10) Prvá z podmienok pripojených k skupinovej výnimke by mala byť tá, že sa na užívateľov prepravy prenesie spravodlivý podiel výhod vyplývajúcich zo zlepšenej efektívnosti, ako aj ostatných výhod ponúkaných konzorciom.

(11) Táto požiadavka článku 81(3) by mala byť považovaná za splnenú, keď je konzorcium v jednej z nasledovných troch situácií:

- existuje účinná cenová súťaž medzi členmi konferencie, v rámci ktorej konzorcium pôsobí, ako výsledok nezávislých krokov v oblasti sadzieb,

- v rámci konferencie, v ktorej konzorcium pôsobí, existuje dostatočný stupeň efektívnej súťaže v zmysle služieb poskytovaných medzi členmi konzorcia a ostatnými členmi konferencie, ktorí nie sú členmi konzorcia, ako výsledok skutočnosti, že dohoda o konferencii výslovne dovoľuje konzorciám ponúkať ich vlastné dojednania o službách, napríklad poskytovanie dodávky systémom "just-in-time" alebo vyspelej "elektronickej výmeny údajov" (EDI) zo strany konzorcia, umožňujúcej užívateľom byť neustále informovaní o tom, kde sa ich tovary nachádzajú, alebo značné zvýšenie plavieb alebo počtu zastávok v službe ponúkanej konzorciom v porovnaní s tým, čo ponúka konferencia,

- členovia konzorcia sú vystavení účinnej skutočnej alebo potenciálnej súťaži zo strany liniek mimo konzorcia, či už konferencia prevádzkuje svoju činnosť v danom obchodnom odvetví alebo odvetviach, alebo nie.

(12) Aby sa splnila tá istá požiadavka v článku 81(3), malo by sa utvoriť ustanovenie pre ďalšiu podmienku zameranú na podporu individuálnej súťaže, pokiaľ ide o kvalitu služby, medzi členmi konzorcia navzájom, ako aj medzi členmi konzorcia a ostatnými prepravnými spoločnosťami prevádzkujúcimi v odvetví alebo odvetviach.

(13) Malo by byť podmienkou, že konzorciá a ich členovia neuplatňujú vo vzťahu k danej trase sadzby a prepravné podmienky odlíšené výlučne podľa krajiny pôvodu alebo určenia pri prepravovaných tovaroch, čo by takto spôsobilo odchýlky v obchode spoločenstva, ktoré sú škodlivé pre určité prístavy, zasielateľov, prepravcov, alebo poskytovateľov služieb pridružených k preprave, pokiaľ takéto sadzby alebo podmienky nie je možné ekonomicky odôvodniť.

(14) Cieľom podmienok by malo byť tiež to, aby sa zabránilo konzorciám presadzovať obmedzenia súťaže, ktoré nie sú nepostrádateľné pre dosiahnutie cieľov odôvodňujúcich udelenie výnimky. Na tento účel by mali dohody o konzorciách obsahovať ustanovenie umožňujúce každému linkovému prepravcovi ako zmluvnej strane vystúpiť z konzorcia za predpokladu, že toto vystúpenie primerane oznámi. Avšak ustanovenie by malo stanoviť dlhšiu výpovednú lehotu v prípade vysoko integrovaných a/alebo investične náročných konzorcií tak, aby sa brali do úvahy vyššie investície vynaložené na ich vytvorenie a rozsiahlejšiu reorganizáciu v prípade odchodu člena. Je taktiež potrebné ustanoviť, že ak konzorcium prevádzkuje svoju činnosť so spoločnou marketingovou štruktúrou, každý člen by mal mať právo účasti v nezávislých marketingových aktivitách za predpokladu, že to primeraným spôsobom oznámi.

(15) Výnimka by mala byť obmedzená na konzorciá, ktoré nemajú možnosť vylúčenia súťaže v podstatnej časti predmetných služieb.

(16) Aby sa na účely výnimky určilo, či súťaž existuje na každom trhu, kde prevádzkuje konzorcium svoju činnosť, mal by sa brať do úvahy nie iba priamy obchod medzi prístavmi obsluhovanými konzorcium, ale akúkoľvek súťaž zo strany linkových služieb plaviacich sa z prístavov, ktoré môžu nahradiť prístavy obsluhované konzorciom, a tam kde je to vhodné, aj iné druhy dopravy.

(17) Skupinová výnimka udelená podľa tohto nariadena je preto uplatniteľná iba za podmienky, že na každom trhu, kde operuje konzorcium, nepresahuje jeho trhový podiel danú veľkosť.

(18) Trhový podiel konzorcia v rámci konferencie by mal byť menší z pohľadu skutočnosti, že dané dohody sú presadzované dodatočne k existujúcej obmedzujúcej dohode.

(19) Avšak, primerané je ponúknuť konzorciám, ktoré presahujú limity stanovené týmto nariadením o určené percento, ale ktoré sú stále vystavené účinnej súťaži v obchodných odvetviach, v ktorých prevádzkujú svoju činnosť, zjednodušený postup tak, aby mohli mať prospech z právnej istoty poskytovanej skupinovými výnimkami. Takýto postup by mal umožniť Komisii realizovať efektívny monitoring a zjednodušiť administratívnu kontrolu dohôd.

(20) Avšak konzorciá presahujúce limit by mali byť schopné získať výnimku individuálnym rozhodnutím za predpokladu, že spĺňajú testy článku 81(3), berúc do úvahy osobité črty námornej prepravy.

(21) Toto nariadenie sa má vzťahovať iba na dohody uzavreté medzi členmi konzorcia. Skupinová výnimka teda nemá pokrývať obmedzujúce dohody uzavreté na jednej strane medzi konzorciami alebo jedným alebo viacerými ich členmi a ostatnými prepravnými spoločnosťami na strane druhej. Taktiež sa nevzťahujú na obmedzujúce dohody medzi rôznymi konzorciami prevádzkujúcimi v tom istom obchodnom odvetví alebo medzi členmi takýchto konzorcií.

(22) Určité záväzky by mali byť tiež pripojené k výnimke. V tomto ohľade by mali byť užívatelia prepravy vždy v postavení, aby sa mohli oboznámiť s podmienkami poskytovania služby námornej prepravy spoločne prevádzkovanej členmi konzorcia. Mali by sa prijať ustanovenia zabezpečujúce skutočné a efektívne konzultácie medzi konzorciami a užívateľmi prepravy o aktivitách pokrytých dohodami. Toto nariadenie tiež špecifikuje, čo sa chápe pod "skutočnými a efektívnymi konzultáciami" a aké základné procesné etapy sa majú pri takýchto konzultáciách dodržiavať. Je treba prijať ustanovenia pre takéto povinné konzultácie obmedzené na aktivity konzorcia ako takého.

(23) Takéto konzultácie pravdepodobne zabezpečia efektívnejšiu prevádzku služieb námornej prepravy, keďže berú do úvahy požiadavky užívateľov. Následne by mali byť vyňaté určité obmedzujúce postupy, ktoré by mohli vyplývať z takýchto konzultácií.

(24) Na účely tohoto nariadenia je konceptom "vyššej moci" ten, ktorý je stanovený Súdnym dvorom Európskych spoločenstiev v ním zavedenom precedenčnom práve.

(25) Je potrebné prijať ustanovenie, aby arbitrážne nálezy a odporúčania vyjednávačov akceptované stranami boli oznámené Komisii tak, aby bolo možné overiť, či konzorciá nie sú týmto vyňaté z podmienok a povinností stanovených v nariadení a teda neporušujú ustanovenia článkov 81 a 82.

(26) Je nevyhnutné špecifikovať v súlade s článkom 6 nariadenia (EHS) č. 479/92 prípady, v ktorých Komisia môže odňať spoločnostiam výhodu skupinovej výnimky.

(27) 11 konzorcií malo výhodu skupinovej výnimky obsiahnutej v nariadení (ES) č. 870/95 uplatnením námietkového konania podľa tohto nariadenia, čo umožnilo Komisii najmä overiť, že sú vystavení účinnej súťaži. Nie je žiaden náznak, že sa okolnosti odvtedy zmenili tak, že by tieto konzorciá už neboli vystavené účinnej súťaži. Tieto konzorciá by preto mali byť aj naďalej vyňaté za podmienok stanovených v tomto nariadení.

(28) Nie je potrebné predkladať žiadne žiadosti podľa článku 12 nariadenia (EHS) č. 4056/86 vo vzťahu k dohodám automaticky vyňatým týmto nariadením. Avšak tam, kde existujú skutočné pochybnosti, malo by byť spoločnostiam povolené požiadať Komisiu, aby vyhlásila, či sú ich dohody v súlade s týmto nariadením.

(29) Týmto nariadením nie je dotknuté uplatnenie článku 82 zmluvy.

(30) Z pohľadu straty účinnosti nariadenia (ES) č. 870/95 je vhodné prijať nové nariadenie obnovujúce skupinovú výnimku:

PRIJALA TOTO NARIADENIE:

KAPITOLA 1

PÔSOBNOSŤ A DEFINÍCIE

Článok 1

Pôsobnosť

Toto nariadenie sa vzťahuje na konzorciá iba pokiaľ tieto poskytujú medzinárodné linkové prepravné služby z alebo do jedného alebo viacerých prístavov spoločenstva.

Článok 2

Definície

Na účely tohoto nariadenia:

1. "konzorciom" rozumieme dohodu medzi dvoma lebo viacerými prepravcami prevádzkujúcimi plavidlá, ktorí poskytujú medzinárodné linkové prepravné lodné služby výhradne na prevoz nákladu, hlavne v kontajneroch, vo vzťahu k jednému alebo viacerým obchodným odvetviam, ktorej cieľom je rozvinúť spoluprácu v spoločnom prevádzkovaní služieb námornej prepravy, ktorá zlepšuje službu, inak pri absencii konzorcia ponúkanú jednotlivo každým z jeho členov tak, aby sa racionalizovali ich prevádzky prostredníctvom technických, prevádzkových a/alebo obchodných dojednaní, s výnimkou fixovania cien,

2. "linková lodná preprava" je pravidelná preprava tovarov na konkrétnej trase alebo trasách medzi prístavmi a v súlade s časovými rozpismi a vopred zverejnenými plavebnými dátumami a dokonca aj nepravidelná preprava dostupná všetkým užívateľom prepravy za poplatok,

3. "dojednanie o službách" znamená zmluvné dojednanie uzavreté medzi jedným alebo viacerými užívateľmi prepravy a individuálnym členom konzorcia alebo samotným konzorciom, podľa ktorého na oplátku za záväzok zadania prepravy určitého množstva tovarov počas určeného obdobia obdrží užívateľ individuálny záväzok od člena konzorcia alebo samotného konzorcia na poskytnutie individualizovanej služby, ktorá je určenej kvality a špeciálne prispôsobená jeho potrebám,

4. "užívateľ prepravy" znamená akýkoľvek podnik (ako zasielateľ, adresát, lodný zasielateľ), ktorý vstúpil, alebo preukázal úmysel vstúpiť, do zmluvného vzťahu s konzorciom (alebo jedným z jeho členov) na prepravu tovarov, alebo akákoľvek asociácia prepravcov,

5. "postup nezávislej sadzby" znamená právo námornej konferencie ponúknuť na individuálnej báze a s ohľadom na tovar, prepravné sadzby, ktoré sa odlišujú od sadzieb stanovených v tarifách konferencie, za predpokladu, že sa to oznámi členom konferencie.

KAPITOLA II

VÝNIMKY

Článok 3

Vyňaté dohody

1. Podľa článku 81(3) zmluvy a podľa podmienok a záväzkov určených v tomto nariadení sa týmto deklaruje, že článok 81(1) zmluvy sa nevzťahuje na aktivity vymenované v odseku 2 tohoto článku, ak sú obsahom dohôd konzorcií tak, ako je to vymedzené v článkoch 1 a 2 tohoto nariadenia.

2. Deklarácia neuplatniteľnosti sa vzťahuje iba na nasledovné aktivity:

a) spoločná prevádzka služieb linkovej lodnej prepravy, ktorá pozostáva výhradne z nasledovných aktivít:

i) koordinácia a/alebo spoločné určenie plavebných časových rozpisov a určenie zastávok na linkovej plavbe,

ii) výmena, predaj alebo krížový charter miesta alebo slotov na plavidlách,

iii) združovanie plavidiel a/alebo prístavných zariadení,

iv) využitie jednej alebo viacerých kancelárií spoločnej prevádzky,

v) poskytnutie kontajnerov, šasi alebo iného zariadenia a/alebo nájomné, leasingové alebo kúpne zmluvy na takéto zariadenie,

vi) využitie systému výmeny počítačových dát a/alebo systém spoločnej dokumentácie;

b) dočasné kapacitné úpravy,

c) spoločná prevádzka alebo využitie prístavných terminálov a s tým spojených služieb (napr. preprava ľahkými prístavnými člnmi a služby nakládky/vykládky),

d) účasť v jednom alebo viacerých nasledovných združeniach: náklad, výnos, čistý výnos,

e) spoločné vykonávanie hlasovacích práv vlastnených konzorciom v konferencii, v rámci ktorej prevádzkujú svoju činnosť jej členovia, pokiaľ sa spoločne vykonávaný hlas týka aktivít konzorcia ako takého,

f) spoločné marketingové štruktúry a/alebo vydanie spoločného konosamentu,

g) akákoľvek iná aktivita pridružená k tým, ktoré sú uvedené v bodoch a) až f), ktorá je nevyhnutná pre ich implementáciu.

3. Nasledovné prípady sa budú obzvlášť považovať za pridružené aktivity v zmysle odseku 2 g):

a) záväzok členov konzorcia používať na predmetnú obchodnú činnosť alebo činnosti plavidlá pridelené konzorciu a zdržať sa prenájmu priestoru na plavidlách patriacich tretím stranám,

b) záväzok členov konzorcia nepreviesť ani neprenajať priestor ostatným prepravcom prevádzkujúcim plavidlá v danom obchodnom odvetví alebo odvetviach, s výnimkou predchádzajúceho súhlasu ostatných členov konzorcia.

Článok 4

Nevyužívanie kapacít

Výnimka stanovená v článku 3 sa nevzťahuje na konzorcium, ak toto konzorcium zahŕňa dojednania týkajúce sa nevyužívania existujúcich kapacít, ktorým sa členovia konzorcia linkových prepravcov zdržia využívania určitého percenta kapacít plavidiel prevádzkovaných v rámci konzorcia.

KAPITOLA III

PODMIENKY PRE VÝNIMKU

Článok 5

Základné podmienky pre udelenie výnimky

Výnimka stanovená v článku 3 sa udelí, iba ak je splnená jedna alebo viacero nasledovných podmienok:

a) existuje účinná cenová súťaž medzi členmi konferencie, v rámci ktorej prevádzkuje konzorcium svoju činnosť, a to v dôsledku skutočnosti, že členovia sú výslovne oprávnení dohodou o konferencii, či už štatutárnym záväzkom alebo inak, uplatniť postup nezávislej sadzby na ktorúkoľvek prepravnú sadzbu stanovenú v tarifách konferencie; alebo

b) vo vnútri konferencie, v ktorej konzorcium prevádzkuje svoju činnosť, existuje dostatočný stupeň účinnej súťaže medzi členmi konferencie v zmysle poskytovaných služieb, a to v dôsledku skutočnosti, že dohoda o konferencii výslovne umožňuje konzorciu ponúkať svoje vlastné dojednania služieb, bez ohľadu na formu, pokiaľ ide o frekvenciu a kvalitu poskytovaných prepravných služieb, ako aj možnosť kedykoľvek prispôsobiť ponúkané služby ako reakciu na špecifické požiadavky užívateľov prepravy; alebo

c) či už konferencia prevádzkuje svoju činnosť v danom obchodnom odvetví resp. odvetviach alebo nie, sú členovia konzorcia vystavení reálnej alebo potenciálnej účinnej súťaži zo strany tých linkových prepravcov, ktorí nie sú členmi konzorcia.

Článok 6

Podmienky týkajúce sa trhového podielu

1. Aby sa konzorcium stalo spôsobilým pre udelenie výnimky podľa článku 3, musí mať na každom trhu, na ktorom prevádzkuje svoju činnosť, trhový podiel prepočítaný vo vzťahu k objemu prevážaných tovarov (nákladné tony alebo ekvivalentné jednotky) menej ako 30 %, ak prevádzkuje svoju činnosť v rámci konferencie, a menej ako 35 %, ak prevádzkuje svoju činnosť mimo konferencie.

2. Výnimka stanovená v článku 3 bude aj naďalej platiť, ak je trhový podiel uvedený v odseku 1 tohto článku prekročený počas akéhokoľvek obdobia dvoch za sebou idúcich kalendárnych rokov o nie viac ako jednu desatinu.

3. Ak je prekročený jeden z limitov špecifikovaných v odsekoch 1 a 2, výnimka stanovená v článku 3 bude aj naďalej platiť počas šiestich mesiacov nasledujúcich po konci kalendárneho roka, počas ktorého bol limit prekročený. Táto lehota bude predĺžená na 12 mesiacov, ak prekročenie nastalo v dôsledku odchodu takého prepravcu z trhu, ktorý nie je členom konzorcia.

Článok 7

Námietkové konanie

1. Výnimka stanovená v článkoch 3 a 10 sa vzťahuje taktiež na konzorciá, ktorých trhový podiel na ktoromkoľvek trhu, kde prevádzkujú svoju činnosť, presahuje limity určené v článku 6, avšak nepresahuje 50 % na žiadnom z trhov, za podmienky, že dané dohody sú oznámené Komisii v súlade s ustanoveniami nariadenia Komisie (ES) č. 2843/98 [5] a Komisia nepodá námietku voči takejto výnimke v lehote šiestich mesiacov.

Šesťmesačná lehota začne plynúť od dátumu, kedy oznámenie nadobudne účinnosť v súlade s článkom 4 nariadenia (ES) č. 2843/98.

2. Odsek 1 sa použije iba vtedy, ak sa uvedie výslovný odkaz na tento článok v oznámení alebo v správe sprevádzajúcej oznámenie.

3. Komisia môže podať námietku voči výnimke.

Komisia podá námietku voči výnimke, ak obdrží žiadosť o jej podanie od členského štátu do troch mesiacov od zaslania oznámenia uvedeného v odseku 1 členskému štátu. Žiadosť musí byť odôvodnená na základe úvah týkajúcich sa súťažných pravidiel zmluvy.

4. Komisia môže vziať svoju námietku voči výnimke späť kedykoľvek. Ak však bola námietka vznesená na žiadosť členského štátu pričom táto žiadosť trvá, môže byť námietka vzatá späť iba po konzultácii s Poradným výborom pre obmedzujúce praktiky a dominantné postavenie v námornej preprave.

5. Ak je námietka späťvzatá preto, že dotknuté podniky preukázali, že podmienky článku 81(3) sú splnené, výnimka platí od dátumu oznámenia.

6. Ak je námietka späťvzatá, pretože dotknuté podniky doplnili a zmenili dohodu tak, že podmienky článku 81(3) sú splnené, výnimka platí od dátumu nadobudnutia účinnosti dodatkov a zmien.

7. Ak Komisia namieta voči výnimke a jej námietka nie je vzatá späť, účinky oznámenia budú upravené ustanoveniami časti II nariadenia (EHS) č. 4056/86.

Článok 8

Ostatné podmienky

Spôsobilosť pre udelenie výnimky podľa článkov 3 a 10 je daná splnením nasledovných podmienok:

a) konzorcium musí dovoliť každému členovi ponúkať na základe individuálnej zmluvy svoje vlastné dojednania služieb,

b) dohoda o konzorciu musí členským spoločnostiam zaručiť právo vystúpiť z konzorcia bez finančných alebo iných postihov, ako najmä záväzok prerušiť všetky prepravné aktivity v danom obchodnom odvetví či odvetviach, či už spojená alebo nie s podmienkou, že takáto aktivita môže byť obnovená iba po uplynutí určitého obdobia. Toto právo bude spojené s maximálne 6 mesačnou výpovednou lehotou, jej plynutie môže začať najskôr 18 mesiacov od nadobudnutia platnosti dohody.

Avšak v prípade vysoko integrovaného konzorcia, ktoré má združený čistý výnos a/alebo vysokú úroveň investícií kvôli nákupu alebo nájmu plavidiel zo strany členov konkrétne s cieľom založenia konzorcia, maximálna výpovedná lehota bude 6 mesiacov, ktorá môže začať plynúť najskôr 30 mesiacov od vstúpenia dohody do platnosti.

c) ak konzorcium prevádzkuje svoju činnosť so spoločnými marketingovými štruktúrami, každý člen konzorcia musí mať možnosť začať nezávislý marketing bez sankcie v maximálnej lehote 6 mesiacov od oznámenia,

d) ani konzorcium ani členovia konzorcií nespôsobia v rámci spoločného trhu škodu určitým prístavom, užívateľom prepravy alebo prepravcom tým, že budú uplatňovať na prepravu rovnakých tovarov a v oblasti pokrytej dohodou sadzby a podmienky prepravy, ktoré sa odlišujú podľa krajiny pôvodu alebo určenia resp. prístavu nakládky alebo vykládky, pokiaľ nie sú tieto sadzby alebo podmienky ekonomicky odôvodnené.

KAPITOLA IV

ZÁVÄZKY

Článok 9

Záväzky spojené s výnimkou

1. Záväzky stanovené v odsekoch 2 až 5 tohto článku budú pripojené k výnimkám stanoveným v článku 3 a článku 13 (1).

2. Medzi užívateľmi alebo ich zastupujúcimi organizáciami na jednej strane a konzorciom na strane druhej sa uskutočnia skutočné a efektívne konzultácie s cieľom hľadania riešení vo všetkých dôležitých záležitostiach, iných než sú čisto prevádzkové záležitosti zanedbateľného významu, týkajúcich sa podmienok a kvality pravidelných námorných prepravných služieb ponúkaných konzorciom alebo jeho členmi.

Tieto konzultácie sa uskutočnia kedykoľvek na žiadosť jednej z vyššie uvedených strán.

Konzultácie sa musia uskutočniť, okrem prípadov vyššej moci, pred implementáciou opatrenia tvoriaceho predmet konzultácie. Ak sú z dôvodov vyššej moci členovia konzorcia povinní uviesť rozhodnutie do platnosti pred konaním konzultácií, akékoľvek požadované konzultácie sa uskutočnia do 10 pracovných dní od dátumu žiadosti. Okrem prípadu vyššej moci, o ktorom bude zmienka v oznámení zverejňujúcom opatrenie, žiadne verejné oznámenie o opatrení sa neuskutoční pred konzultáciami.

Konzultácie sa uskutočnia v súlade s nasledovnými procesnými etapami:

a) pred konzultáciou budú konzorciom písomne oznámené podrobnosti o predmete konzultácie druhej strane,

b) výmena stanovísk sa uskutoční medzi stranami písomne, na stretnutiach, alebo obidvoma spôsobmi tak, aby zástupcovia členov konzorcia a zúčastnených zasielateľov mali možnosť dosiahnuť spoločné stanovisko, pričom strany vynaložia všetko svoje úsilie na dosiahnutie tohto cieľa,

c) ak nemožno dosiahnuť spoločné stanovisko napriek úsiliu oboch strán, nezhoda bude uznaná a verejne oznámená. Do pozornosti Komisie ju môže dať ktorákoľvek zo strán,

d) stanoví sa prijateľná lehota na ukončenie konzultácií, ak je to možné, formou spoločnej dohody medzi dvoma stranami. Táto lehota nebude kratšia než jeden mesiac, okrem výnimočných prípadov alebo osobitnej dohody medzi stranami.

3. Podmienky týkajúce sa služieb námornej prepravy poskytovaných konzorciom a jeho členmi, vrátane tých, ktoré sa týkajú kvality takýchto služieb a všetkých relevantných modifikácií, budú na požiadanie sprístupnené užívateľom prepravy za primeraný poplatok a na preskúmanie budú sprístupnené bez nákladov v kanceláriách členov konzorcia, alebo v samotnom konzorciu a jeho sprostredkovateľov.

4. Arbitrážne nálezy a odporúčania vyjednávačov zmieru urovnávajúce spory týkajúce sa praktík konzorcií pokrytých týmto nariadením, ktoré boli prijaté stranami, budú Komisii oznámené zo strany konzorcia.

5. Každé konzorcium žiadajúce o výhodu uplatnenia tohoto nariadenia musí byť schopné v lehote, ktorú určí Komisia na individuálnej báze a ktorá nebude kratšia ako jeden mesiac, preukázať na žiadosť Komisie, že podmienky a záväzky uložené článkami 5 až 8 a odsekmi 2 a 3 tohto článku sú splnené, a musia Komisii v tejto lehote predložiť danú dohodu o konzorciu.

Článok 10

Výnimka pre dohody medzi užívateľmi prepravy a konzorciami o využití služieb pravidelnej námornej prepravy

Dohody, rozhodnutia a zosúladené postupy medzi užívateľmi prepravy alebo ich zastupiteľskými organizáciami na strane jednej a konzorciom vyňatým podľa článku 3 na strane druhej, týkajúce sa podmienok a kvality linkových námorných prepravných služieb poskytovaných konzorciom, a všetky všeobecné otázky spojené s takými službami, pokiaľ vyvstanú z konzultácií stanovených v odseku 2 článku 9, sa týmto vynímajú zo zákazu stanoveného v článku 81(1) zmluvy.

KAPITOLA V

RÔZNE USTANOVENIA

Článok 11

Profesionálne tajomstvo

1. Informácie získané v dôsledku uplatňovania článku 7 a odseku 5 článku 9 sa použijú iba na účely tohoto nariadenia.

2. Komisia a orgány členských štátov, ich predstavitelia a ostatní úradníci nesprístupnia tie informácie získané v dôsledku uplatňovania tohoto nariadenia, ktoré sú predmetom profesionálneho tajomstva.

3. Ustanovenia odsekov 1 a 2 nebránia zverejneniu všeobecných informácií alebo štúdií, ktoré neobsahujú informácie vzťahujúce sa ku konkrétnym podnikom alebo asociáciám podnikov.

Článok 12

Odňatie skupinovej výnimky

Komisia môže odňať výhody tohoto nariadenia v súlade s článkom 6 nariadenia (EHS) č. 479/92, ak v konkrétnom prípade zistí, že dohoda, rozhodnutie alebo zosúladený postup vyňatý podľa článku 3 alebo článku 13 (1) tohoto nariadenia má napriek tomu určité dopady, ktoré sú nezlučiteľné s podmienkami stanovenými článkom 81 (3) alebo ktoré sú zakázané podľa článku 82 zmluvy, najmä ak:

a) ak v danom obchodnom odvetví nepôsobí účinná súťaž z prostredia mimo konferencie, v ktorej prevádzkuje svoju činnosť konzorcium, alebo z prostredia mimo daného konzorcia,

b) konzorcium opakovane zlyháva v plnení záväzkov stanovených v článku 9,

c) správanie konzorcia spôsobuje javy nezlučiteľné s článkom 82 zmluvy,

d) takéto javy vyplývajú z arbitrážneho nálezu.

Článok 13

Prechodné ustanovenia

1. Článok 81 (1) zmluvy sa nevzťahuje na dohody platné dňa 25. apríla 2000, ktoré k tomuto dátumu spĺňajú požiadavky na vyňatie stanovené nariadením (ES) č. 870/95 a na ktoré sa uplatnil námietkové konanie stanovené článkom 7 tohoto nariadenia.

2. Oznámenie realizované pred nadobudnutím účinnosti tohto nariadenia podľa článku 7 nariadenia (ES) č. 870/95, vo vzťahu ku ktorému obdobie šiestich mesiacov neuplynulo dňa 25. apríla 2000, bude považované za realizované podľa článku 7 tohoto nariadenia.

Článok 14

Nadobudnutie účinnosti

Toto nariadenia nadobúda účinnosť 26. apríla 2000.

Bude sa uplatňovať do 25. apríla 2005.

Toto nariadenie je záväzné vo svojej celistvosti a priamo uplatniteľné vo všetkých členských štátoch.

V Bruseli 19. apríla 2000

Za Komisiu

Mario Monti

člen Komisie

[1] Ú. v. ES L 55, 29.2.1992, s. 3.

[2] Ú. v. ES C 379, 31.12.1999, s. 13.

[3] Ú. v. ES L 89, 21.4.1995, s. 7.

[4] Ú. v. ES L 378, 31.12.1986, s. 4.

[5] Ú. v. ES L 354, 30.12.1998, s. 22.

--------------------------------------------------